Diari Oficial de la Generalitat Valenciana


Sumari del DOGV 9211, del 09-11-2021 (2021/11080)

RESOLUCIÓ de 4 de novembre de 2021, de la Conselleria d'Educació, Cultura i Esport, per la qual es convoca el Programa per a la dinamització de les biblioteques escolars i el foment de la lectura en els centres docents de titularitat pública de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9211

Data del DOGV
:   09-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11430


Data del document
:   04-11-2021

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 4 de novembre de 2021, de la Conselleria d'Educació, Cultura i Esport, per la qual es convoca el Programa per a la dinamització de les biblioteques escolars i el foment de la lectura en els centres docents de titularitat pública de la Generalitat. [2021/11136]  
La Generalitat Valenciana, a través de la Conselleria d'Educació, Investigació, Cultura i Esport, va redactar el Pla valencià de foment del llibre i la lectura 2017-2021 per tal d'articular totes les accions i projectes que augmenten els hàbits lectors de les valencianes i els valencians perquè la lectura i el llibre són els principals dinamitzadors dels processos culturals i de l'ús de la nostra llengua.  
El Pla valencià de foment del llibre i la lectura s'integra dins de la política cultural de la Generalitat Valenciana, d'acord amb el Pla estratègic cultural valencià 2017-2021 -Fes cultura- que entén la lectura com un element transversal en totes les polítiques culturals.  
  
El centre educatiu és un espai privilegiat i insubstituïble per a desenvolupar la comprensió lectora i per a fomentar l'hàbit lector. Per això, és responsabilitat de les administracions públiques impulsar polítiques que fomenten el llibre i la lectura com a eines fonamentals del desenvolupament de la personalitat i de la socialització, dos elements bàsics per a conviure en democràcia i en la societat de la informació.  
La biblioteca escolar, la biblioteca d'aula i altres espais de lectura són especialment propicis per planificar i crear situacions que afavorisquen un apropament de l'alumnat a la lectura de llibres o altres tipus de documents en qualsevol format i suport, a més dels espais on adquirir i assegurar la competència informacional i mediàtica.  
  
La legislació vigent en matèria d'educació i biblioteques reconeix les biblioteques escolars i els plans de foment de la lectura com a instruments fonamentals en la promoció i foment de la lectura. Per això és necessària una definició renovada d'aquests espais entesos com un centre de recursos al servei de la lectura, la informació i l'aprenentatge.  
  
En aquesta línia, l'article 113 de la Llei orgànica 2/2006, de 3 de maig, d'educació [BOE núm. 106, de 04.05.2006], estableix que «1. Els centres d'ensenyament disposaran d'una biblioteca escolar. 2. Les administracions educatives completaran la dotació de les biblioteques dels centres públics de forma progressiva. A aquest efecte elaboraran un pla que permeta aconseguir l'esmentat objectiu dins del període d'implantació de la present llei. 3. Les biblioteques escolars contribuiran a fomentar la lectura i al fet que l'alumne/a accedisca a la informació i a altres recursos per a l'aprenentatge de les altres àrees i matèries i puga formar-se en l'ús crític d'aquestes».  
L'article 4.2. de la Llei 10/2007, de 22 de juny, de la lectura, del llibre i de les biblioteques diu que «els plans [per al foment de la lectura] prestaran especial atenció a la potenciació dels serveis i a les dotacions bibliogràfiques de les biblioteques amb l'objectiu de facilitar l'accés a la informació i crear les condicions favorables per a la formació i el desenvolupament de lectors».  
L'Ordre 44/2011, de 7 de juny, de la Conselleria d'Educació, per la qual es regulen els plans per al foment de la lectura en els centres docents de la Comunitat Valenciana [DOGV núm. 6544, de 16.06.2011], recull, en el seu preàmbul, múltiples referències legals que assenyalen la importància de planificar i dissenyar els mecanismes per assolir una bona habilitat lectora des de l'entorn escolar. Per això, des del curs 2011-2012 els plans de foment lector formen part dels projectes educatius dels centres.  
En conseqüència, la present resolució té com a finalitat millorar els recursos dels centres per tal que aquests, segons les seues necessitats, desenvolupen accions programades en el Pla per al foment de la lectura, en especial les dirigides a desenvolupar la competència lectora, el foment i la consolidació de l'hàbit lector, les competències mediàtiques i informacionals, l'alfabetització mediàtica (AMI), així com les que propicien el coneixement, la valoració i l'estima de les manifestacions literàries, a més de la gestió i dinamització de la biblioteca escolar com a espai educatiu d'aprenentatge per a la construcció del pensament crític.  
Per tot el que s'ha exposat, i fent ús de les atribucions que em confereix l'article 28 de la Llei 5/1983, de 30 de desembre, del Consell, el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, vista la proposta de la directora general d'Innovació Educativa i Ordenació i de conformitat amb aquesta, resolc:  
  
Primer. Àmbit d'aplicació  
La present resolució s'aplicarà en el curs 2021-2022 en centres docents no universitaris de titularitat pública de la Generalitat amb ensenyaments de règim general.  
  
Segon. Objecte  
Concedir assignacions econòmiques als centres educatius públics que ho sol·liciten, dins del termini establit i en la forma escaient, que hauran de ser destinades per a donar suport a la dinamització de la biblioteca escolar i al desenvolupament del seu pla per al foment de la lectura, al llarg del curs escolar 2021-2022.  
  
Tercer. Finançament  
El finançament de les quantitats assignades als centres públics, amb caràcter de despesa extraordinària de funcionament, s'abonarà a càrrec del capítol 2 del programa pressupostari 421.50, del pressupost de la Generalitat de l'any 2021, per un import global màxim d'1.498.800 ?.  
  
  
Quart. Objectius  
1. Donar suport a la implementació dels objectius previstos en el pla de lectura del centre educatiu.  
2. Facilitar que el centre puga proveir, completar o actualitzar els fons bibliogràfics de la seua biblioteca escolar i de les seues biblioteques d'aula.  
3. Afavorir que la biblioteca escolar siga un espai educatiu, versàtil i flexible.  
4. Facilitar l'execució de pràctiques i activitats de foment de la lectura i de dinamització de la biblioteca escolar i de la biblioteca d'aula.  
  
5. Impulsar la formació, assessorament i dinamització de bones pràctiques en coordinació amb altres serveis o institucions com ara el Servei de Formació del Professorat o les universitats.  
6. Propiciar la coordinació del centre educatiu amb la biblioteca pública més pròxima perquè la biblioteca escolar puga obtenir assessorament tècnic i formació d'usuaris, així com estudiar fórmules per a possibilitar el préstec interbibliotecari i, també, la participació en programes conjunts.  
7. Estimular un procediment d'obertura de la biblioteca escolar a les famílies i l'entorn, especialment en aquells municipis on no es dispose d'un servei de lectura pública.  
  
Cinqué. Sol·licitud. Termini i procediment de presentació  
1. El centre públic que desitge acollir-se a aquesta resolució haurà d'emplenar el formulari que estarà disponible en l'Oficina Virtual (OVICE). El manual per accedir-hi i emplenar aquest tràmit es publicarà en la pàgina web  
  
2. La sol·licitud serà formalitzada per la persona que tinga la representació legal del centre.  
3. El termini per a la presentació de la sol·licitud serà de 10 dies naturals a partir de l'endemà de la publicació d'aquesta resolució en el Diari Oficial de la Generalitat Valenciana.  
4. Abans d'efectuar el tràmit de sol·licitud, el centre educatiu ha de comprovar que disposa del Pla per al foment de la lectura i que aquest està actualitzat.  
5. Així mateix, s'ha d'haver reunit el claustre del centre i haver manifestat estar majoritàriament d'acord amb la tramitació de la sol·licitud. També s'ha d'haver reunit el consell escolar del centre per tal de ser informat del contingut d'aquesta resolució i de l'acord del claustre de tramitar la sol·licitud corresponent.  
  
Sisé. Òrgan instructor  
S'estableix el Servei d'Innovació i Qualitat de la Direcció General d'Innovació Educativa i Ordenació com a òrgan instructor del procediment regulat en aquesta resolució.  
  
Seté. Procediment de dotació  
1. Per a efectuar el procediment de dotació, s'atendrà la sol·licitud que el centre realitze en la plataforma telemàtica abans indicada.  
2. Només seran considerats centres sol·licitants i seran seleccionats aquells que hagen presentat la sol·licitud completament i correctament emplenada en els terminis i en la forma establits.  
3. L'òrgan instructor verificarà que s'han atés els requisits establits en la resolució. En cas contrari, la sol·licitud quedarà exclosa de manera definitiva.  
4. Tal com indica el resolc tretzé de «Memòria i justificació» de la convocatòria anterior, els centres educatius que no hagen lliurat la memòria econòmica del programa, l'avaluació d'impacte, així com que no tinguen justificada de forma correcta la inversió de la dotació, no seran baremats i quedaran exclosos de la convocatòria actual.  
  
5. Es farà una distribució equitativa del 50 % de la quantitat destinada a aquesta resolució entre tots els centres sol·licitants que complisquen els requisits. La distribució del 50 % restant es farà considerant el nombre d'estudiants matriculats en el centre educatiu dins d'ensenyaments de règim general en el curs escolars 2020-2021. Es calcularà la dotació que correspon per alumne/a dividint aquest 50 % de la dotació entre el sumatori del nombre d'alumnes matriculats dels centres la sol·licitud de què haja sigut admesa i que estiguen cursant ensenyaments de règim general.  
6. L'assignació màxima que pot rebre un centre és de 5.000 euros.  
  
  
Huité. Inversió de la dotació  
El centre, fins al 23 de juny de 2022 inclòs, ha de destinar la dotació assignada a aquestes finalitats:  
1. Del total de la dotació econòmica que reba el centre d'acord amb aquesta resolució, es destinarà entre un mínim del 30 % i un màxim del 60 % a l'adquisició de fons bibliogràfics de ficció i no ficció en qualsevol mena de suport amb la finalitat de dinamitzar la biblioteca escolar i el foment de la lectura. No es podran adquirir més de 5 exemplars amb un mateix ISBN o número de registre de funció anàloga.  
  
2. La resta de la dotació es destinarà a la formació i execució de pràctiques que fomenten la lectura, l'organització de la biblioteca escolar i a les diverses actuacions destinades a l'adequació de l'espai de la biblioteca escolar i/o d'aula.  
  
Nové. Criteris per a la inversió en fons bibliogràfics  
1. De la dotació que el centre destine a l'adquisició de fons bibliogràfics, podrà invertir, com a màxim, el 40 % a l'adquisició d'obres literàries respecte del total dels fons adquirits. La resta es destinarà a la compra de recursos d'informació, no novel·lístics ni de ficció, relacionats amb el currículum.  
2. Es procurarà l'adquisició de fons que afavorisquen l'educació inclusiva de tal forma que permeten l'aproximació a la lectura i la utilització dels recursos documentals i informatius de la biblioteca escolar a l'alumnat amb diversitat funcional, a l'alumnat amb necessitats específiques de suport educatiu i a l'alumnat nouvingut al sistema educatiu valencià.  
3. Es promourà l'adquisició de fons que valoren l'educació en igualtat i convivència i també l'adquisició de fons que promoguen la innovació i la investigació educativa, que introduïsquen metodologies per projectes i que tracten propostes de caràcter interdisciplinari.  
  
4. Almenys la meitat de la dotació assignada pel centre a l'adquisició de fons bibliogràfics haurà de tindre autoria o coautoria femenina.  
  
5. Atesa la protecció estatutària que l'Administració pública ha de procurar al valencià, s'estableix que almenys la meitat de la dotació que destine el centre a aquesta finalitat haurà de ser per a l'adquisició de fons bibliogràfics en valencià.  
6. Amb aquesta dotació no es podran adquirir llibres de text o material curricular del programa que regula l'Ordre 26/2016, de 13 de juny, de la Conselleria d'Educació, Investigació, Cultura i Esport (Programa Xarxa Llibres).  
  
Desé. Criteris per a la inversió en pràctiques i activitats de foment de la lectura i de dinamització de la biblioteca escolar i d'aula  
  
1. Atés el resolc huité, el centre destinarà la dotació corresponent a les activitats previstes en el seu pla per al foment de la lectura, ja siguen activitats d'animació lectora, accions destinades a la formació i al desenvolupament de la competència informacional i l'alfabetització múltiple o a les actuacions destinades a l'adequació dels espais.  
  
2. Es procurarà el desenvolupament d'activitats que afavorisquen l'educació inclusiva, de tal forma que permeten l'aproximació a la lectura i la utilització dels recursos documentals i informatius de la biblioteca escolar a l'alumnat amb diversitat funcional, a l'alumnat amb necessitats específiques de suport educatiu i a l'alumnat nouvingut al sistema educatiu valencià.  
3. Atesa la protecció estatutària que l'Administració pública ha de procurar al valencià, s'estableix que almenys la meitat de la dotació assignada pel centre a aquesta finalitat haurà de ser per a portar a terme activitats en les quals la llengua vehicular siga el valencià.  
  
4. La dotació assignada no es podrà utilitzar per dotar, econòmicament o en espècie, premis literaris o similars que convoque, promoga o done suport el centre.  
5. La dotació assignada no es podrà utilitzar per abonar les despeses de desplaçament dels i de les estudiants als llocs on s'efectuen les activitats.  
  
Onzé. Resolució i notificació de la convocatòria  
1. El termini màxim per a resoldre la present convocatòria és de dos mesos des de la data d'efectes. Vençut el termini sense que s'haja notificat resolució expressa, els centres interessats hauran de considerar desestimada la seua sol·licitud.  
2. A efectes de notificacions, la resolució provisional i la definitiva de la convocatòria es publicaran en la pàgina web de la Conselleria d'Educació, Cultura i Esport. La resolució definitiva també es publicarà en el Diari Oficial de la Generalitat Valenciana.  
3. La resolució provisional contindrà la relació de centres educatius seleccionats, on s'indicarà la quantia econòmica proposada en concepte d'assignació i la relació de centres educatius no seleccionats, amb indicació dels motius.  
4. Publicada aquesta resolució provisional, el centre que haja presentat la sol·licitud d'acord amb el procediment establit en aquesta resolució, però no aparega en la llista, podrà presentar al·legació a l'òrgan instructor en el termini de 2 dies hàbils comptats des de l'endemà d'aquesta publicació. Una vegada presentada l'al·legació, i a efectes que l'òrgan instructor tinga constància immediata d'aquesta, el centre docent n'enviarà escanejada una còpia des del correu electrònic oficial del centre i adreçada al correu electrònic xsrbbswts@lyx.gj.  
  
5. Estudiades les al·legacions, l'òrgan instructor del procediment elevarà la proposta definitiva a la direcció general competent en matèria d'innovació educativa, que resoldrà la convocatòria per delegació del conseller.  
6. La resolució definitiva contindrà la relació de centres educatius seleccionats, on s'indicarà la quantia econòmica assignada, i la relació de centres educatius no seleccionats, amb indicació dels motius.  
  
  
Dotzé. Percepció de l'assignació econòmica  
L'entrega de l'assignació econòmica es realitzarà, una vegada concedida, per transferència bancària al centre docent per mitjà d'ordre de pagament en ferm, a proposta de la Conselleria d'Educació, Cultura i Esport, a càrrec del pressupost anual de l'exercici 2021.  
  
Tretzé. Memòria i justificació  
1. Atés el caràcter de sobredotació per despesa extraordinària de funcionament, en els documents de control de l'activitat econòmica del centre docent públic hauran d'especificar-se els ingressos i les despeses que es produïsquen per raó d'aquesta convocatòria. Els centres adjuntaran la justificació de l'import de l'assignació econòmica concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. El centre guardarà les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a posteriors comprovacions de la inversió amb data compresa entre el dia 1 de setembre de 2021 i el 23 de juny de 2022.  
3. Tant la dotació percebuda pel centre com les despeses a càrrec seu s'inscriuran, tan prompte com siga possible, des de la data d'efectes, en els apartats corresponents de la gestió econòmica en ITACA i fins al 23 de juny de 2022, inclòs.  
4. La dotació percebuda pel centre educatiu s'inscriurà en l'apartat d'ingressos de la gestió econòmica d'ITACA.  
5. Les despeses s'inscriuran, des de la data d'efectes, en un subcompte justificatiu específic dins la gestió econòmica d'ITACA, per tal de comptabilitzar les despeses del Programa de dinamització de les biblioteques escolars i el foment de la lectura. Aquest subcompte té dos subapartats: un per a comptabilitzar les despeses en fons bibliogràfics, i altre per a comptabilitzar les despeses en activitats i pràctiques del foment de la lectura, l'organització de la biblioteca escolar i actuacions destinades a l'adequació de l'espai de la biblioteca escolar.  
6. El centre haurà d'invertir la totalitat de la quantitat econòmica que se li assigne.  
7. Fins al 23 de juny de 2022, inclòs, seguint els mateixos passos que s'indiquen en el resolc cinqué punt 1, el centre emplenarà els documents següents:  
a) Una memòria econòmica del programa, consistent en la relació detallada del material adquirit i les característiques de les activitats de foment de la lectura portades a terme. L'annex I dona orientacions sobre la informació que lliuraran els centres, en el seu moment, en l'OVICE.  
  
b) Una avaluació d'impacte. L'annex II dona orientacions sobre la informació que lliuraran els centres, en el seu moment, en l'OVICE.  
8. Quan el centre efectue el tràmit, l'OVICE generarà un document justificatiu en format pdf que inclou tota la informació introduïda en el tràmit.  
9. Abans de la disposició en l'Oficina Virtual de la memòria econòmica i l'avaluació d'impacte, s'haurà reunit el consell escolar del centre per a ser informat de la memòria econòmica del programa i comprovar que s'ajusta a les indicacions fetes en el resolc huité, nové i desé d'aquesta resolució.  
10. La memòria econòmica del programa i de l'avaluació d'impacte, així com la correcta inversió de la dotació, podran ser tingudes en compte en la baremació que s'efectue als centres en futures actuacions que la conselleria competent en matèria d'educació programe en relació amb les biblioteques escolars i el foment de la lectura. La no justificació manifesta de la dotació econòmica concedida suposarà l'exclusió de la participació en la pròxima convocatòria del Programa per a la dinamització de les biblioteques escolars i el foment de la lectura.  
  
11. La memòria econòmica del programa i l'avaluació d'impacte s'incorporaran, també, a la memòria de l'aplicació del Pla per al foment de la lectura corresponent al curs 2021-2022, la qual s'ha d'elaborar d'acord amb l'article 6 de l'Ordre 44/2011, de 7 de juny, de la Conselleria d'Educació, per la qual es regulen els plans per al foment de la lectura als centres docents de la Comunitat Valenciana.  
  
  
Catorzé. Inspecció d'Educació  
La Inspecció d'Educació supervisarà l'efectiva i la correcta inversió de les dotacions econòmiques assignades als centres educatius que s'acullen a aquesta resolució segons les instruccions que es dicten a l'efecte.  
  
Quinzé. Delegació  
Es delega la persona titular de la direcció general competent en matèria d'innovació educativa per a la facultat de resoldre la convocatòria i concedir les assignacions econòmiques als centres educatius seleccionats, i se l'autoritza a adoptar les mesures oportunes per al compliment i l'aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
  
  
Setzé. Efectes  
Aquesta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
València, 4 de novembre de 2021. - El conseller d'Educació, Cultura i Esport: Vicent Marzà i Ibáñez.